IV. Komissiyaga nizolar yuzasidan murojaat etish

|
IV. Komissiyaga nizolar yuzasidan murojaat etish
|
bet | 23/32 | Sana | 06.01.2024 | Hajmi | 1,08 Mb. | | #131073 |
Bog'liq tatu farғona filialining 2022 2024 jillar uchun yangi zhamoa shartnomasi (1)IV. Komissiyaga nizolar yuzasidan murojaat etish
O‘zbekiston Respublikasining Mehnat kodeksiga muvofiq nizolar komissiya yoki tuman (shahar) sudi tomonidan ko‘rib chiqilishi, o‘z navbatida xodim nizoni hal qilish uchun o‘z xohishiga ko‘ra ushbu organlardan biriga murojaat etishga haqli ekanligi qayd etilgan.
Komissiyaga murojaat etishdan avval xodim nizoni bartaraf etish yuzasidan ish beruvchi bilan muzokara o‘tkazishi maqsadga muvofiq. Muzokaralarda hal etilmagan nizo yuzasidan ariza keyinchalik komissiyada ko‘rib chiqish uchun kiritilishi mumkin.
Komissiyaga nizoni ko‘rib chiqish yuzasidan ariza bilan faqat xodim yoki u vakil etgan shaxs murojaat etishga haqli, ish beruvchining bunday murojaati komissiya tomonidan ko‘rib chiqilmaydi.
Komissiyaga murojaat etish vaqti, joyi va tartibi haqidagi ma’lumotlar tanishish uchun qulay bo‘lgan joyda va shaklda xodimlar e’tiboriga yetkazilishi lozim.
Xodimning komissiyaga yo‘llagan yozma arizasi tegishli ro‘yxatga olish daftarida qayd etiladi. Arizalarni ro‘yxatga olish komissiya qarori bilan a’zolardan biriga (misol uchun kotibga) yuklatilishi lozim.
Ariza erkin shaklda yoziladi va unda:
Muassasaning nomi;
ariza muallifi familiyasi, ismi, sha’rifi, ish va yashash joyi (manzili);
nizo mohiyati, arizachi talabini asoslovchi holatlar, isbotlovchi dalillar;
arizaga ilova qilinayotgan hujjatlar ro‘yxati;
ariza sanasi ko‘rsatilishi va muallif tomonidan imzolanishi lozim.
Ariza ro‘yxatga olingan kun muddatlarning boshlanish kuni hisoblanadi.
Nizo yuzasidan komissiyaga ariza bilan murojaat etish vaqtida qonunlarda belgilangan uch oylik muddatga rioya etish lozim.
Muddatlarning uzrli sabablarga ko‘ra o‘tkazib yuborilganligi, mehnat nizolari bo‘yicha komissiya tomonidan ularni tiklashga asos bo‘ladi.
Quyidagi nizolar bevosita tuman (shahar) sudlari yurisdiksiyasiga taalluqliligi sababli komissiya tomonidan ko‘rib chiqilmaydi:
Mehnat vazifalarini bajarayotganda xodimning sog‘lig‘iga shikast yetkazilgani oqibatidagi zararni (shu jumladan, ma’naviy zarar) yoki mol-mulkga yetkazilgan zararni ish beruvchi tomonidan to‘lanishi haqida nizolar;
mehnat shartnomasini bekor qilish asoslaridan qat’i nazar, ishga tiklash to‘g‘risida, mehnat shartnomasini bekor qilish vaqti va asoslari ta’rifini o‘zgartirish to‘g‘risida, majburiy progul yoki kam haq to‘lanadigan ishni bajargan vaqt uchun haq to‘lashga doir nizolar;
xodim tomonidan ish beruvchiga yetkazilgan zararning to‘lanishi haqida nizolar;
asossiz ravishda ishga qabul qilish rad etilganligi haqida nizolar (O‘zbekiston Respublikasi Mehnat kodeksining 78-moddasi);
ish beruvchi va xodimlar vakillari bilan oldindan kelishib hal etilgan masalalar yuzasidan kelib chiqqan nizolar.
Shuningdek, ayrim toifadagi davlat xizmatchilarining mehnat shartnomasini bekor qilish, boshqa ishga o‘tkazish, asossiz ravishda boshqa ishga o‘tkazish yoki mehnatga oid munosabatlarni bekor qilish bilan bog‘liq holda yetkazilgan zararni undirish va intizomiy jazo berish masalalariga taalluqli mehnat nizolari alohida qonunlarda belgilangan tartibda ko‘rib chiqilib, mehnat nizolari komissiyalari vakolatiga taalluqli emas (O‘zbekiston Respublikasi Mehnat kodeksining 276-moddasi).
|
| |